**ΟΜΙΛΙΑ ΠΡΟΕΔΡΟΥ Κ.Ε.Δ.Ε. Γ. ΠΑΤΟΥΛΗ**

**«ΚΟΙΝΩΝΙΚΗ ΠΟΛΙΤΙΚΗ ΣΤΟΥΣ ΔΗΜΟΥΣ»**

**Κυρίες και κύριοι Συνάδελφοι**

**την τελευταία πενταετία η Τοπική Αυτοδιοίκηση έχει κληθεί να σηκώσει το κύριο βάρος της στήριξης εκατοντάδων χιλιάδων συμπολιτών μας,**

**που έχουν πέσει θύματα της πρωτοφανούς οικονομικής κρίσης που δοκιμάζει την Πατρίδα μας.**

Ως εκ τούτου, για τη νέα Διοίκηση της ΚΕΔΕ

τα κοινωνικά θέματα και γενικότερα τα ζητήματα κοινωνικής πολιτικής

αποτελούν κορυφαία προτεραιότητα.

Έχουμε τονίσει επανειλημμένα ότι η Αυτοδιοίκηση Α’ Βαθμού ,

οι Δήμοι μας,

είναι αυτοί που έχουν κληθεί τα τελευταία χρόνια

να διαχειριστούν τις συνέπειες της πρωτοφανούς οικονομικής και κοινωνικής κρίσης ,

που έχει επηρεάσει τη ζωή εκατοντάδων χιλιάδων συμπολιτών μας.

Οι Δήμοι είναι αυτοί που έχουν κληθεί να αναπληρώσουν το Κράτος.

Ένα Κράτος το οποίο υπό το βάρος των δημοσιονομικών περικοπών

αποσύρεται σταδιακά από τη διαχείριση των κοινωνικών προβλημάτων.

Όμως εκεί που το Κράτος δηλώνει με τον έναν ή τον άλλο τρόπο απόν,

οι Δήμοι δίνουν καθημερινά ισχυρή παρουσία ,

στηρίζοντας στην πράξη τη δύσκολη καθημερινότητα χιλιάδων συνανθρώπων μας.

Τα τελευταία χρόνια μέσα από τη λειτουργία πάνω από 4500 δημοτικών κοινωνικών δομών,

χωρίς ουσιαστική οικονομική συνδρομή από την Πολιτεία,

προσφέραμε σημαντικές κοινωνικές υπηρεσίες στα μέλη των τοπικών μας κοινωνιών.

Αναδείξαμε το ανθρώπινο πρόσωπο της Αυτοδιοίκησης Α’ Βαθμού.

Αναδείξαμε ξανά , σε δύσκολες περιστάσεις,

την αλληλεγγύη και την ανθρωπιά,

σε υπέρτατες αξίες .

Αυτό το σημαντικό κοινωνικό έργο που επιτελούμε,

δεν μπορεί να το αμφισβητήσει κανείς.

Κι οφείλει η Κεντρική Εξουσία έμπρακτα

και να το αναγνωρίσει,

αλλά και να το ενισχύσει.

Οφείλει να αναγνωρίσει την πρωτοκαθεδρία που πρέπει να έχουν οι Δήμοι στην άσκηση κοινωνικής πολιτικής.

Οφείλει να αξιοποιήσει την εμπειρία που αποκτήσαμε όλα αυτά τα χρόνια

Οφείλει να μας δώσει τη δύναμη να σχεδιάσουμε και να υλοποιήσουμε νέες πολιτικές,

για την αντιμετώπιση των κοινωνικών προβλημάτων.

Οι γνώσεις που έχουμε αποκτήσει,

η σωστή χαρτογράφηση των κοινωνικών προβλημάτων και αναγκών που έχει ήδη γίνει από τις υπηρεσίες μας όλο αυτό το διάστημα,

το έμπειρο προσωπικό και οι εκατοντάδες πιστοποιημένες κοινωνικές δομές που διαθέτουμε,

η σχέση εμπιστοσύνης που έχουμε δημιουργήσει μέσα από τη συνεργασία μας με το εθελοντικό κίνημα και τις ανθρωπιστικές οργανώσεις,

καθιστούν την Αυτοδιοίκηση Α΄ Βαθμού ως τον πιο καθοριστικό παράγοντα στο σχεδιασμό και την υλοποίηση των νέων μέτρων και πολιτικών ,

για την καταπολέμηση της ανθρωπιστικής κρίσης που δοκιμάζει τη χώρα μας

για την ενίσχυση του κοινωνικού κράτους.

Η ΚΕΔΕ όπως γνωρίζετε,

έχει ήδη αναλάβει τους τελευταίους μήνες σημαντικές πρωτοβουλίες,

για την προώθηση πολιτικών αντιμετώπισης των κοινωνικών προβλημάτων.

Θα σας αναφέρω χαρακτηριστικά

Η Αυτοδιοίκηση Α’ Βαθμού ήταν αυτή που άσκησε πιέσεις στην προηγούμενη Κυβέρνηση ,

ώστε να σχεδιαστεί το Πρόγραμμα Κοινωφελούς Εργασίας.

Κι έπεισε και τη σημερινή να το υλοποιήσει.

Πρόκειται για μια πολύ σημαντική πρωτοβουλία,

η οποία ήδη γίνεται πράξη,

με την οποία ενισχύονται οι Δήμοι με 34.000 εργαζόμενους ,

οι οποίοι μέχρι πρότινος ήταν άνεργοι ,

με τους οποίους θα καλύψουμε σημαντικά κενά στη λειτουργία των υπηρεσιών μας.

Σε μια περίοδο που η ανεργία αποτελεί το μεγαλύτερο πρόβλημα της ελληνικής κοινωνίας και οικονομίας,

Πολιτεία και Αυτοδιοίκηση ενώσαμε τις δυνάμεις μας,

αξιοποιούμε τους πόρους του ΕΣΠΑ

και δημιουργούμε θέσεις απασχόλησης στους ΟΤΑ.

Ένα άλλο ζήτημα στο οποίο η Αυτοδιοίκηση Α’ Βαθμού και η ΚΕΔΕ πρωταγωνιστεί ,

είναι το ζήτημα της καταπολέμησης της φτώχειας.

Όλα τα προηγούμενα χρόνια οι Δήμοι ήταν αυτοί που χωρίς καμία χρηματοδότηση από το Κράτος,

αλλά με την πολύτιμη οικονομική και ηθική συνδρομή των τοπικών επιχειρήσεων και των χιλιάδων ευαισθητοποιημένων πολιτών- εθελοντών,

κατάφεραν να λειτουργήσουν κοινωνικές δομές όπως κοινωνικά παντοπωλεία, δημοτικές ιματιοθήκες, κοινωνικά ιατρεία και φαρμακεία, κοινωνικά φροντιστήρια.

Οι Δήμοι ήταν αυτοί που τα προηγούμενα χρόνια διαχειρίσθηκαν τα προγράμματα διανομής τροφίμων του Υπουργείου Αγροτικής Ανάπτυξης,

Γι αυτό και ζητήσαμε να είναι οι Δήμοι , η Αυτοδιοίκηση Α’ Βαθμού,

ο θεσμός εκείνος που θα αναλάβει να διαχειρισθεί το πρόγραμμα επισιτισμού του Ευρωπαϊκού Κοινωνικού Ταμείου.

Και για να είναι ακόμη πιο αποτελεσματική η διαχείριση του συγκεκριμένου προγράμματος,

προτείναμε να ενώσουμε τις δυνάμεις μας .

Να συνεργαστούμε σε κάθε τοπική χωρική ενότητα,

σε ισότιμη βάση,

με τις Περιφέρειες, την Εκκλησία αλλά και με ιδιωτικά σωματεία και μη κυβερνητικές οργανώσεις .

**Διατυπώσαμε** τη βούληση των ΟΤΑ Α’ Βαθμού να είναι αυτοί που θα διαχειριστούν τα προγράμματα καταπολέμησης της φτώχειας που χρηματοδοτούνται από το Ευρωπαϊκό Κοινωνικό Ταμείο,

γιατί διαθέτουμε τις δομές, το προσωπικό , την γνώση των τοπικών αναγκών και την εμπειρία ώστε τα χρήματα αυτά να αξιοποιηθούν άμεσα κι αποτελεσματικά.

Προς όφελος αυτών που έχουν πραγματική ανάγκη.

Χωρίς να χαθεί πολύτιμος χρόνος και το κυριότερο,

χωρίς να σπαταληθεί έστω κι ένα μικρό τμήμα των χρημάτων αυτών στη δημιουργία νέων δομών και σε γραφειοκρατικές διαδικασίες.

Ως Κ.Ε.Δ.Ε. αποστείλλαμε πρόσφατα και επιστολή στην αρμόδια Υπουργό, την κα Φωτίου,

ζητώντας ενημέρωση για την πορεία υλοποίησης του προγράμματος.

Θεωρούμε ότι η Αυτοδιοίκηση Α’ Βαθμού πρέπει να έχει τοξ πρώτο λόγο στην καταπολέμηση της φτώχειας για τους εξής επιπλέον λόγους:

* Πληροί μία σειρά από κριτήρια όπως την «εγγύτητα», τη συμπληρωματικότητα», την «ιδιαιτερότητα» και τη «αποκέντρωση»
* Οι ΟΤΑ α’ βαθμού διαθέτουν ένα μόνιμο δίκτυο Κοινωνικών Δομών και το κατάλληλο επιστημονικό προσωπικό για την αντικειμενική και συνεχή καταγραφή των ωφελουμένων, όπως ήδη προείπα.
* Οι Ο.Τ.Α α’ βαθμού ως προς την υλοποίηση κοινωνικών δράσεων, ήδη αξιοποιούν και συνεργάζονται με όλους τους κοινωνικούς φορείς και τα κοινωνικά δίκτυα, συμβάλλοντας ενεργά στη διαμόρφωση ενός «κοινωνικού πλέγματος» στήριξης και προστασίας ιδιαίτερα των ευάλωτων ομάδων του πληθυσμού (π.χ. Εκκλησία, Σύλλογοι Γονέων, Ιατρικοί Σύλλογοι, Δίκτυα, Εθελοντές κ.α.)

**Κυρίες και κύριοι Συνάδελφοι**

Για να δημιουργηθεί ένα αποτελεσματικό δίκτυ κοινωνικής προστασίας,

που θα αγκαλιάζει όλους τους πολίτες που έχουν ανάγκη, είναι απαραίτητο να υπάρξει ένα νέο μοντέλο οργάνωσης του Κράτους.

Γι αυτό και οι Δήμοι θέτουμε επιτακτικά το ζήτημα να υπάρξει μια ουσιαστική αλλαγή στο μοντέλο οργάνωσης του Κράτους ,

αναγνωρίζοντας μέσα από το νέο μοντέλο στην Αυτοδιοίκηση Α’ Βαθμού κυρίαρχο ρόλο στην άσκηση κοινωνικής πολιτικής.

Με ουσιαστικά επιχειρήματα αλλά και με πολιτικές δράσεις ,

διεκδικούμε να καταστούν οι Δήμοι ως ο βασικός θεσμικός εκφραστής ενός νέου Κράτους κοινωνικής αλληλεγγύης και συνοχής.

Το αίτημά μας αυτό στηρίζεται σε ισχυρές βάσεις.

Στο γεγονός ότι ο ρόλος των Δήμων στην ενίσχυση και υποστήριξη των τοπικών κοινωνιών έχει διευρυνθεί σημαντικά τα τελευταία χρόνια .

Ήδη η  **μεταφορά πλήθους αρμοδιοτήτων στον τομέα Κοινωνικής Προστασίας και Αλληλεγγύης με τον Ν. 3852/2010 «ΚΑΛΛΙΚΡΑΤΗΣ» αναγνωρίζει αυτήν την νέα πραγματικότητα.**

Ανεξάρτητα αν η μεταφορά αυτή δεν συνοδεύτηκε με τη παράλληλη μεταφορά και του αναγκαίου προσωπικού στους Δήμους.

Αλλά ούτε και με την απαραίτητη μεταβίβαση πόρων.

Ουσιαστικά κληθήκαμε να αναλάβουμε κρίσιμες για τη συνοχή της κοινωνίας μας αρμοδιότητες,

χωρίς χρήματα και χωρίς προσωπικό.

Όμως τα καταφέραμε.

Σήμερα η Αυτοδιοίκηση Α’ Βαθμού όπως ανέφερα παραπάνω ,

λειτουργεί σε όλη τη χώρα περίπου 4500 κοινωνικές δομές ,

καλύπτοντας τις ανάγκες δεκάδων χιλιάδων ωφελουμένων, σε όλη τη χώρα.

Με δικά μας χρήματα ή με χρήματα που προέρχονται κυρίως από ευρωπαικά προγράμματα,

λειτουργούμε δομές που στηρίζουν την καθημερινότητα εκατομμυρίων συμπολιτών μας.

**Χάρη στις δομές αυτές,**

**οι Δήμοι έχουν δημιουργήσει ουσιαστικά ένα Εθνικό Δίκτυο Αποκεντρωμένων Κοινωνικών Υπηρεσιών.**

**Ένα αποτελεσματικό δίκτυ κοινωνικής προστασίας**

**για τους συμπολίτες μας που μας έχουν πραγματική ανάγκη.**

**Το Δίκτυο αυτό θέλουμε να το διευρύνουμε και να το ενισχύσουμε.**

**Αυτή η διεύρυνση κι ενίσχυση του κοινωνικού δικτύου αποτελεί προτεραιότητα για τη νέα Διοίκηση της Κ.Ε.Δ.Ε.,**

**από την πρώτη μέρα ανάληψης των καθηκόντων της.**

**Η Κεντρική Ένωση Δήμων Ελλάδος κατά το χρονικό διάστημα από την ανάδειξη του νέου Διοικητικού Συμβουλίου της, προέβη σε σειρά επαφών κα συναντήσεων και κατάθεση υπομνημάτων με όλη την αρμόδια πολιτική ηγεσία την οποία και ενημέρωσε για την κρισιμότητα όλων των θεμάτων που απασχολούν την Αυτοδιοίκηση Α ‘ βαθμού.**

**Ανέφερα τη συνεργασία μας με την πολιτική ηγεσία του Υπουργείου Απασχόλησης για το πρόγραμμα κοινωνφελούς απασχόλησης.**

**Αλλά και τις επαφές με την κα Φωτίου για το πρόγραμμα της φτώχειας.**

**Όμως δεν είναι μόνον αυτά τα ζητήματα.**

**Ένα μεγάλο πρόβλημα που μας απασχολεί τις τελευταίες εβδομάδες,**

**είναι αυτό που αφορά τη διαχείριση της εισόδου χιλιάδων προσφύγων στην χώρα.**

**Κι ως χώροι πρώτης υποδοχής αυτών των ανθρώπων, είναι οι ακριτικοί μας Δήμοι,**

**οι οποίοι καλούνται χωρίς υποδομές, χωρίς μέσα, χωρίς προσωπικό, να διαχειρισθούν το πρόβλημα.**

Θεωρούμε ότι στο ζήτημα αυτό θα πρέπει να υπάρξει ένα ολοκληρωμένο εθνικό σχέδιο διαχείρισης, που δεν θα αφήνει τους Δήμους μας ακάλυπτους.

Αντιλαμβανόμαστε ότι το προσφυγικό πρόβλημα τείνει να καταστεί ένα τεράστιο κοινωνικό πρόβλημα για την χώρα.

Ως τέτοιο πλέον το αντιμετωπίζουμε ή οφείλουμε να το αντιμετωπίζουμε.

Οι Δήμοι είναι διατεθειμένοι και σε αυτό το κοινωνικό πρόβλημα, να συμβάλλουν στην επίλυση του.

Αρκεί το πρόβλημα αυτό να μην γίνει μπαλάκι στους Δήμους, όπως τόσα άλλα.

Αρκεί να υπάρξει ένα ολοκληρωμένο εθνικό σχέδιο από πλευράς Κυβέρνησης,

εθνικό σχέδιο που θα έχει και ευρωπαική στήριξη,

γιατί το προσφυγικό έχει κυρίως ευρωπαική διάσταση.

**Πρέπει να ξεκαθαρίσουμε όμως ότι η επίλυση του προσφυγικού δεν μπορεί να γίνει με τα χρήματα των Δήμων, όπως μας ζητήθηκε από την αρμόδια Υπουργό πριν μερικές μέρες.**

Οι πόροι των δήμων που χρησιμοποιούνται σήμερα για τη στήριξη των κοινωνικών δομών, όπως τα ΚΑΠΗ, οι βρεφονηπιακοί σταθμοί, τα κοινωνικά παντοπωλεία κ.λπ., δεν μπορεί να δοθούν για την αντιμετώπιση του μεταναστευτικού.

Η Κυβέρνηση πρέπει να αναζητήσει χρηματοδότηση από ευρωπαϊκά κονδύλια.

Θέλω μάλιστα να σας επισημάνω ότι σε πρόσφατη συνάντηση που είχα με τον αρμόδιο Επίτροπο Μετανάστευσης στο Στρασβούργο, του τόνισα την ανάγκη να έχουν και οι Δήμοι πρόσβαση στα αυξημένα κονδύλια που εγκρίθηκαν για την αντιμετώπιση του μεταναστευτικού, προκειμένου με αυτά να μπορέσουν να; στηρίξουν το δύσκολο έργο που έχουν να επιτελέσουν.

Κυρίες και κύριοι συνάδελφοι

Η Αυτοδιοίκηση Α’ Βαθμού προβάλλει μια σειρά από διεκδικήσεις

και μέσα από το Συνέδριο μας θα προχωρήσουμε στην κατάρτιση ενός νέου πλαισίου,

που θα αποτελέσει μέρος του νέου στρατηγικού μας σχεδίου για τον τομέα της κοινωνικής πολιτικής.

Στο πλαίσιο αυτό

Η Τοπική Αυτοδιοίκηση πρώτου βαθμού διεκδικεί να συμμετάσχει πρωταγωνιστικά και ενεργά στη διαχείριση και υλοποίηση των Ευρωπαϊκών προγραμμάτων καταπολέμησης της φτώχειας και του Κοινωνικού Αποκλεισμού αλλά και άλλων συναφών Κοινωνικών προγραμμάτων και δράσεων του νέου ΕΣΠΑ (2014-2020) .

Ιδιαίτερα για το Επιχειρησιακό Πρόγραμμα **Επισιτιστική και Βασική Υλική Συνδρομή για το Ταμείο Ευρωπαϊκή βοήθειας για τους Απόρους» 2014-2020., διεκδικούμε**

* **οι ΟΤΑ Α Βαθμού να έχουν το πρώτο ρόλο ως «Επικεφαλής εταίροι»,** διότι πληρούν μια σειρά από κριτήρια όπως της **«εγγύτητας»,** της «**συμπληρωματικότητας»,** της **«ιδιαιτερότητας»** και της **«αποκέντρωσης»,** των παρεχομένων κοινωνικών υπηρεσιών, καλύπτοντας **με το δίκτυο των χιλιάδων Κοινωνικών Δομών που διαθέτουν,** το σύνολο του πληθυσμού της χώρας.
* **Την οριζόντια κατανομή του προϋπολογισμού του προγράμματος** βάσει των επίσημων δεικτών **ανεργίας,** του **ποσοστού της φτώχειας,** αλλά και των **γεωγραφικών ιδιαιτεροτήτων των Ο.Τ.Α. α. βαθμού.**
* Την επέκταση της εφαρμογής του **Ελάχιστου Εγγυημένου Εισοδήματος** σε όλους τους Δήμους της χώρας, ύστερα από την **επιτυχημένη πιλοτική** εφαρμογή του σε 13 Δήμους της χώρας.

**Όσον αφορά τα ΠΡΟΓΡΑΜΜΑΤΑ ΚΟΙΝΩΝΙΚΗΣ ΣΥΝΟΧΗΣ στο ΠΛΑΙΣΙΟ ΤΟΥ ΝΕΟΥ ΕΣΠΑ 2014-2020, διεκδικούμε**

* **Διασφάλιση της συγχρηματοδότησης από Ευρωπαίκούς ή και από Εθνικούς πόρους , όλων των κοινωνικών δομών-προγραμμάτων της Αυτοδιοίκησης Α’ βαθμού με την παράλληλη διασφάλιση συνέχισης λειτουργίας του υφισταμένου προσωπικού στη νέα προγραμματική περίοδο αλλά και την συνέχισης τους μέχρι την ένταξη τους στο νέο ΕΣΠΑ.**
* **( Πρόγραμμα «Βοήθεια στο σπίτι», Βρεφονηπιακοί σταθμοί, ΚΔΑΠ, ΚΔΑΠ-ΜΕΑ, ΚΗΦΗ, Κέντρα Στήριξης Ρομά & Ευπαθών ομάδων κ.α.)**

**Στο σημείο αυτό θα πρέπει να επισημάνουμε την θετική πρωτοβουλία του Υπουργείου Εσωτερικών και Διοικητικής Ανασυγκρότησης και της Γενικής Γραμματείας Διαχείρισης και Κοινοτικών πόρων για την παράταση των ΚΗΦΗ και των Κέντρων Στήριξης Ρομά & Ευπαθών ομάδων.**

* **Την αξιοποίηση κονδυλίων από αναξιοποίητους πόρους του ΕΣΠΑ 2007-2013,** από Τομεακά η Επιχειρησιακά Προγράμματα **και η διάθεση των πόρων σε προγράμματα Κοινωνικής πολιτικής και δράσεων της Αυτοδιοίκησης.**
* **Την αξιοποίηση των πόρων του νέου ΕΣΠΑ 2014-2020 από τους Ο.Τ.Α. α’ βαθμού,** μέσα από το θεματικό στόχο 9 αλλά και από άλλα Επιχειρησιακά προγράμματα **για την περαιτέρω ανάπτυξη κοινωνικών δράσεων και** **παροχής υπηρεσιών κοινωνικής αλληλεγγύης στους πολίτες με έμφαση στις ευπαθείς ομάδες λόγω και της παρούσας συγκυρίας** (π.χ. Άστεγοι, Αμέα, Ανεργοι κ.α.).
* **Η Επιτροπή Υγείας και η Επιτροπή Ηλεκτρονικής Διακυβέρνησης της ΚΕΔΕ διερευνά τη δυνατότητα χρηματοδότησης μέσα από το νέο ΕΣΠΑ της πρότασης των ΑΜΕΑ για τη προσβασιμότητα μέσω ασύρματων δικτύων αισθητήρων στις ράμπες.**
* **Απαραίτητη κρίνεται η συμμετοχή εκπροσώπων της Κ.Ε.Δ.Ε. και των Π.Ε.Δ. στις Επιτροπές Παρακολούθησης των Ε.Π. του ΕΣΠΑ 2014-2020.**

Ιδιαίτερα με την Δράση **«ΕΝΑΡΜΟΝΙΣΗ ΟΙΚΟΓΕΝΕΙΑΚΗΣ & ΕΠΑΓΓΕΛΜΑΤΙΚΗΣ ΖΩΗΣ» (Παιδικοί, Βρεφονηπιακοί σταθμοί, ΚΔΑΠ- ΚΔΑΠ/ΜΕΑ), διεκδικούμε :**

* **Την αύξηση του ετήσιου προϋπολογισμού του προγράμματος σε 250.000.000.**€ **για τη σχολική χρονιά 2015-2016, αλλά και για όλη την προγραμματική περίοδο του νέου ΕΣΠΑ 2014-2020,**  για να διασφαλισθεί η συνέχιση λειτουργίας των υφισταμένων δομών και να δοθεί η δυνατότητα ένταξης νέων δομών βάσει και των ομόφωνων αποφάσεων του Δ.Σ. της ΚΕΔΕ.
* **την έγκαιρη προκήρυξη του προγράμματος για τη σχολική χρονιά 2015-2016**

**Όσον αφορά το πρόγραμμα της Κοινωνφελούς εργασίας, ζητάμε από την Κυβέρνηση :**

* **την αύξηση του χρονικού διαστήματος υλοποίησης του προγράμματος σε 10 ή 12 μήνες, αφού υλοποιείται ως Ευρωπαϊκό συγχρηματοδοτούμενο πρόγραμμα.**
* **να δοθεί η δυνατότητα στους Δήμους να προσλαμβάνουν το προσωπικό διαδοχικά εντός του χρονικού πλαισίου υλοποίησης του προγράμματος.**

**όσον αφορά τον τομέα της Υγείας και συγκεκριμένα την ΠΡΩΤΟΒΑΘΜΙΑ ΦΡΟΝΤΙΔΑ ΥΓΕΙΑΣ & ΠΡΟΑΓΩΓΗΣ της ΥΓΕΙΑΣ.**

**οι διεκδικήσεις μας περιλαμβάνουν**

* **τη θεσμοθετημένη λειτουργία Δημοτικών Ιατρείων και Φαρμακείων με την πιστοποίηση δομών πρωτοβάθμιας φροντίδας υγείας.** Η παροχή ποιοτικών πιστοποιημένων υπηρεσιών πρωτοβάθμιας φροντίδας υγείας από την αυτοδιοίκηση, έχει πολλαπλά θετικά αποτελέσματα καθότι συμβάλλει στην αποσυμφόρηση των νοσοκομείων, στην πρόληψη και στη μείωση του κόστους των υπηρεσιών υγείας.

.

* **την ουσιαστική αποκέντρωση των υπηρεσιών υγείας μέσα από τη δημιουργία Μονάδων Πρωτοβάθμιας Φροντίδας Υγείας σε τοπικό επίπεδο, αναδεικνύοντας ότι η αποκέντρωση αυτή είναι προς συμφέρον τόσο της δημόσιας υγείας όσο και της προσπάθειας εξοικονόμησης των πόρων του Εθνικού Συστήματος Υγείας.**

* **τη διασφάλιση της συνέχισης λειτουργίας των 72 Κέντρων Πρόληψης της Εξάρτησης και προαγωγής της Ψυχοκοινωνικής υγείας και την ομαλή ροή της χρηματοδότησης τους, στο πλαίσιο υλοποίησης της προγραμματικής σύμβασης 2014-2020 μεταξύ των Υπ.Εσωτερικών και Διοικητικής Ανασυγκρότησης, Υπουργείου Υγείας , Κ.Ε.Δ.Ε., ΟΚΑΝΑ, ΕΕΤΑΑ Α.Ε.**

**Απαραίτητες προϋποθέσεις για την υλοποίηση των ανωτέρω είναι:**

* **Η συγκρότηση Διεύθυνσης κοινωνικής υπηρεσίας** ή Διεύθυνσης κοινωνικής πολιτικής και υγείας σε κάθε ΟΤΑ με **την αναγκαία και απαραίτητη στελέχωση εξειδικευμένου επιστημονικού προσωπικού.**
* **Τη δρομολόγηση των αναγκαίων θεσμικών μεταρρυθμίσεων ιδιαίτερα μετά την εφαρμογή του Ν. 3852/2010,** που θα ενισχύσουν τον αποκεντρωμένο ρόλο των ΟΤΑ, στην παροχή Κοινωνικών Υπηρεσιών στους πολίτες και στην ανάπτυξη της πρωτοβάθμιας φροντίδας υγείας.
* **Την ενίσχυση σε προσωπικό αλλά και σε πόρους** κρίνεται επιτακτική για την ομαλή λειτουργία των μεταφερόμενων αρμοδιοτήτων.

Κυρίες και κύριοι συνάδελφοι

Η ΚΕΔΕ έχει ζητήσει επιπλέον την προώθηση μιας σειράς άμεσων νομοθετικών ρυθμίσεων , επί θεμάτων κοινωνικής πολιτικής.

**Αναφέρω χαρακτηριστικά**

* **Κατάργηση της έγκρισης ΠΥΣ στις προσλήψεις προσωπικού στους ΟΤΑ στις Κοινωνικές Υπηρεσίες**
* **Μετατροπή συμβάσεων ορισμένου χρόνου των ΑΜΕΑ σε αορίστου χρόνου, στα Νομικά πρόσωπα των Ο.Τ.Α. όπου οι ανωτέρω υπηρετούν.**
* **Τη θεσμοθέτηση της αρμοδιότητας στους Ο.Τ.Α. Α’ βαθμού να αναλαμβάνουν δράσεις και πρωτοβουλίες στο τομέα της πρόληψης και ενημέρωσης κοινού για τα ζητήματα της υγείας.**
* **Τη θεσμοθετημένη λειτουργία Δημοτικών Ιατρείων και Φαρμακείων με την πιστοποίηση δομών πρωτοβάθμιας φροντίδας υγείας.**
* **Τη δημιουργία θεσμικού πλαισίου σχετικά με την αδειοδότηση των δημοτικών παιδικών σταθμών.**

**Κυρίες και κύριοι συνάδελφοι**

**Στόχος της Κ.Ε.Δ.Ε. για τα επόμενα χρόνια είναι να αναλάβει ουσιαστικές δράσεις και πρωτοβουλίες,**

**που θα υπηρετούν το μεγάλο μας στόχο που είναι η διαμόρφωση ενός αποκεντρωμένου πλαισίου άσκησης Κοινωνικής Πολιτικής, Υγείας και Εργασίας από την Αυτοδιοίκηση, μέσω πιστοποιημένων δομών, με θεσμικά κατοχυρωμένη λειτουργία και διασφαλισμένους πόρους**.

**Πρότασή μας είναι** **η δημιουργία ενός συστήματος κοινωνικής υποστήριξης και αλληλεγγύης,**

**το οποίο να εξασφαλίζει ένα ελάχιστο επίπεδο αξιοπρεπούς διαβίωσης** **και να ανταποκρίνεται στις πραγματικές ανάγκες της κάθε τοπικής κοινωνίας.**

**σας ευχαριστω.**